钦定古今图书集成/理学汇编/学行典/第126卷 > 淮南子 > 《主术训》
## 钦定古今图书集成/理学汇编/学行典/第126卷 > 淮南子 > 《主术训》

心欲小而志欲大。所以心欲小者，虑患未生，备祸未
发，戒过慎微，不敢纵其欲也。古者天子听朝，公卿正
谏，博士诵《诗》，瞽箴师诵，庶人传语，史书其过，宰彻其
膳，犹以为未足也。故尧置敢谏之鼓，舜立诽谤之木，
汤有司直之人，武王立戒慎之鼗，过若毫厘而既已
备之也。夫圣人之于善也，无小而不举；其于过也，无
微而不改，尧、舜、禹、汤、文、武，皆坦然天下而南面焉。当
此之时，鼛鼓而食，奏雍而彻，已饭而祭灶，行不用巫祝，鬼神弗敢祟，山川弗敢祸，可谓至贵矣。然而战战
栗栗，日慎一日。由此观之，则圣人之心小矣。《诗》云：“惟
此文王，小心翼翼，昭事上帝，聿怀多福。”其斯之谓欤！